**Referat fra styremøte tirsdag 20. november 2018 kl. 18 på møterommet Svalsberget i Publikumsbygget.**

Til stede: Fredrik Steineke, Astrid Stensaas, Monica Aase, Harald Snekvik, Gaute Myhre og Tove Malde

Fraværende: Per Kåre Grønvold og Svein Ove Hojem

**Sak 81/18: Godkjennelse av referat fra styremøtet 23. oktober d.å.**

Referatet ble godkjent.

**Sak 82/18: Nyhetsbrev (e-post, SMS, administrasjonsbygget) – hvor ofte? Kan nyhetsbrev erstatte referater på nettsida? Status nettside. Trykking av oppdatert brosjyre.**

Styret var enig om at nyhetsbrev ikke bør sendes oftere enn en gang i måneden, og bare hvis vi har noen nyheter å formidle.

Astrid Stensaas, Monica Aase og Tove Malde har revidert Venneforeningens nettside. Styret gikk gjennom forslaget. De andre styremedlemmene var enige om at arbeidsgruppen for nettsiden har gjort en god jobb. Fredrik Steineke avtaler med Malin Halbakken Søreide om hjelp til å legge inn de reviderte nettsidene.

Ved gjennomgang av Venneforenings medlemsfordeler ble styret enig om at Fredrik Steineke tar opp med Nina Refseth om Venneforenings medlemmer kan få rabatt på alle museer i MiST – systemet, siden vi får rabatt for eksempel på Maihaugen og Jamtli i Østersund.

Arbeidsgruppa lager en oversikt over gaver som Venneforeningen har bidratt med de siste årene. Denne oversikten skal også legges inn på nettsiden.

Styret venter med trykking av ny brosjyre til på nyåret.

**Sak 83/18: Museets plankalender? Koordinering med Venneforeningen. Julearrangement 1. -2. desember på museet. Tidspunkt 2019 for tombola, loppemarked eller auksjon. Ansvarlig gruppe.**

Fredrik Steineke avtaler et møte med Ingeborg Collin Høgseth for å gjennomgå museets plankalender for 2019 med Venneforeningens styre.

Astrid Stensaas fortalte om planer for å lage tombola inne på arbeidsrommet 1.og 2. desember, når museets har sitt julearrangement.

Styret er enig om å arrangere både auksjon og loppemarked til sommeren. Det må settes ned en arbeidsgruppe som kan gjennomføre dette.

Styret kan be Venneforeningens medlemmer både om gjenstander som kan auksjoneres bort, og til loppemarkedet. Auksjonen bør holdes av en profesjonell auksjonarius, på Skogheim, som bør bestilles i god tid. Vi kan også selge kaffe, kaker etc. Dette må annonseres ordentlig, så det kommer folk. Styret går videre med planleggingsarbeidet etter gjennomgangen av Museets planer for 2019.

**Sak 84/18: Oppmerksomhet til Torunn Herje 4. desember.**

Gaute Myhre overrekker gaven og sier noen ord til Torunn Herje.

**Sak 85/18: Kontingent 2019 medlemmer og frivillige. Innkreving av kontingenten. Registrering, regnskap –MIST. Status – retningslinjer for fondet.**

Styret har foretatt en forsiktig økning for noen av Venneforeningens kontingentkategorier, og mener styret selv kan foreta denne endringen.

Fredrik Steineke tar opp med Styreweb hvordan innkreving av kontingent kan gjøres. Astrid Stensaas viste til en app, Joyn, som kan brukes for å vise frem betalt medlemskap på mobiltelefonen.

Monica Aase fortalte om spennende lesing i Venneforeningens historie da hun redegjorde for fondet. Det har vært en Venneforening omtrent da museet startet, og Venneforeningens logo viser til året 1909. I 1976 ble museet skilt ut som egen stiftelse, og den nåværende Venneforeningen etablert. Hun var ikke i stand til å finne hva grunnbeløpet i fondet er. Styret er enige i å foreslå for neste årsmøte å sette av et grunnbeløp for fondet på kr.10.000.-.

Styret støtter Monica Aases forslag om å finne en person som kan holde foredrag om Venneforeningens historie på et tirsdagskåseri.

**Sak 86/18: Tilbakemelding fra gruppene.**

Fredrik Steineke, Harald Stevik og Astrid Stensaas refererte fra sine grupper. Hvordan gruppene arbeider er viktig informasjon å få med på nettsidens kapittel «Nytt fra Venneforeningen», og i Venneforeningens nyhetsbrev til medlemmene.

**Sak 87/18: Nytt fra museet.**

Ingen fra museet var til stede.

**Sak 88/18: Eventuelt**

Astrid Stensaas foreslo for styret å arrangere noen små turer i løpet av året, både for å bli bedre kjent i egen by og med hverandre i Venneforeningen. Hun brukte som eksempel en tur til Birgitta-klosteret på Tiller. Forslaget ble godt mottatt, og flere turforslag kom spontant.

Styret var også enig om at det bør anlegges en kompost så museet kan bli mer selvforsynt med jord, både for å spare penger til nye prosjekter, og for å arbeide mer miljøvennlig. Fredrik Steineke tar opp denne problemstillingen med Svein Ove Hojem.

Styret avholder årets siste styremøte 18.12 med omvisning i Adolf Øiens leilighet. Gaute Myhre avtaler dette med Terje Bratberg.

Referent Tove Malde

21. november 2018